B4-1110/96

Ψήφισμα σχετικά με την κατάσταση στην Κροατία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την Κροατία και την πρώην Γιουγκοσλαβία,

Α. λαμβάνοντας υπόψη τις πολυάριθμες περιπτώσεις λεηλασίας, εμπρησμού, δολοφονίας και οχλήσεως κυρίως κατά των Σέρβων που ζουν στην Κροατία και συγκεκριμένα στις περιοχές του πρώην Βορείου αλλά και Νοτίου Τομέα καθώς και στην Κράϊνα, όπως ανακοινώθηκαν από διάφορες οργανώσεις, συμπεριλαμβανομένου του Ειδικού Εισηγητή για τα ανθρώπινα δικαιώματα και του Human Rights Watch στο Ελσίνκι,

Β. λαμβάνοντας υπόψη ότι η κυβέρνηση της Κροατίας απέτυχε να επιδείξει ισχυρή βούληση στην έρευνα των εγκλημάτων που διεπράχθησαν, μη δίνοντας σαφείς διαταγές στην τοπική αστυνομία για τη βελτίωση της ασφάλειας των κατοίκων στην περιοχή,

Γ. λαμβάνοντας υπόψη ότι η κυβέρνηση της Κροατίας υπέστη κριτική από την UNHCR και τον Ερυθρό Σταυρό για την γραφειοκρατική παρεμπόδιση των Σέρβων προσφύγων της Κροατίας οι οποίοι επιθυμούσαν να επιστρέψουν στη Χώρα από τα στρατόπεδα της Σερβίας,

Δ. γνωρίζοντας την αγανάκτηση που προκάλεσε στους κροάτες πολίτες η ανακάλυψη διάφορων μαζικών τάφων γύρω από το Βούκοβαρ, πράγμα που αποδεικνύει και πάλι τα σοβαρά εγκλήματα που διέπραξε ο Γιουγκοσλαβικός Εθνικός Στρατός και η συμμαχική του πολιτοφυλακή[semigr ]

Ε. έχοντας υπόψη το νέο νόμο για τη δημόσια ενημέρωση που τέθηκε σε ισχύ στις 2 Οκτωβρίου 1996, λαμβάνοντας όμως παράλληλα υπόψη ότι οι θετικές πτυχές του νόμου αυτού επισκιάζονται από άλλα μέτρα που μειώνουν την ελευθερία των μέσων ενημέρωσης, όπως ο νέος νόμος κατά της δυσφήμισης ο οποίος προστατεύει τον Πρόεδρο και τέσσερους άλλους ανώτατους αξιωματούχους από τη δημόσια κριτική, καθώς και οι πολυάριθμες δίκες της κυβέρνησης κατά του ανεξάρτητου Τύπου με τις οποίες τίθεται σε κίνδυνο η οικονομική επιβίωση των συγκεκριμένων εφημερίδων,

ΣΤ. έχοντας υπόψη ότι ένας από τους λίγους ανεξάρτητους ραδιοσταθμούς στη χώρα, το Ράδιο 101 στο Ζάγκρεμπ, κινδυνεύει να χάσει την άδεια εκπομπής του, δεδομένου ότι αυτή λήγει το Νοέμβριο και δεν έχει ανανεωθεί παρόλα τα σχετικά αιτήματα,

Ζ. λαμβάνοντας υπόψη τις σχέσεις μεταξύ κυβερνητικών κύκλων του Ζάγκρεμπ και της κροατοβοσνιακής ηγεσίας του Μοστάρ και την αποσταθεροποιητική επίδραση της τελευταίας στη Δημοκρατία της Βοσνίας-Ερζεγοβίνης

1. καλεί την κυβέρνηση της Κροατίας να διεξαγάγει εμπεριστατωμένη έρευνα στα εγκλήματα που διεπράχθησαν στην Κράϊνα και να λάβει περαιτέρω μέτρα για την εγγύηση της ασφάλειας των κατοίκων στην περιοχή[semigr ]

2. επιδοκιμάζει τα θετικά βήματα της κροατικής κυβέρνησης, όπως το νέο νόμο γενικής αμνηστίας που εγκρίθηκε στις 5 Οκτωβρίου 1996, και καλεί την κυβέρνηση της χώρας να καταργήσει όλα τα εμπόδια για τον επαναπατρισμό των προσφύγων και να συμβιβαστεί γενικώς με τις διατάξεις της συμφωνίας του Ντέϊτον[semigr ]

3. καλεί την κυβέρνηση της Κροατίας να αποσύρει τις τροπολογίες της στον ποινικό κώδικα έτσι ώστε να μην εξαιρούνται οι ανώτατοι αξιωματούχοι από τη δημόσια κριτική[semigr ]

4. καλεί την κροατική κυβέρνηση να συνεισφέρει πειστικότερα στην αποκατάσταση της Δημοκρατίας της Βοσνίας-Ερζεγοβίνης ως κράτους δικαίου και στην πλήρη άσκηση των δικαιωμάτων όλων των πολιτών ασχέτως εθνοτικής προέλευσης, κατά τρόπο εναρμονισμένο προς τη Συμφωνία του Dayton[semigr ]

5. αναμένει από το Συμβούλιο της Ευρώπης να παρακολουθεί εκ του σύνεγγυς την κατάσταση στην Κροατία και να ενθαρρύνει το νέο μέλος της να εγκρίνει πολιτικές οι οποίες να συμμορφούνται πλήρως με το σεβασμό των ανθρωπίνων δικαιωμάτων[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Συμβούλιο της Ευρώπης, τον Πρόεδρο της Κροατίας και την κυβέρνηση της χώρας.